晚泊同安林明府携酒相過戲集杜陵句爲醉歌行
作者：黄公度
朝代：宋

paragraphs: 疾風吹塵暗河縣，去馬來牛不復辨。
黄昏始扣主人門，置酒張燈促華饌。
夜如何其初促膝，人生會合難再得。
簿書何急來相仍，且將欵曲終今夕。
腐儒衰晚謬通籍，射策君門期第一。
天門日射黄金榜，自怪一日聲輝赫。
三年奔走空皮骨，足繭荒山轉愁疾。
未有涓埃答聖朝，途窮反遭俗眼白。
懷抱何時得好開，生前相遇且銜杯。
儒術於我何有哉，黄帽青鞋歸去來。